钦定古今图书集成/明伦汇编/氏族典/第367卷 > 《廖用贤尚友录》 > 谭太初
## 钦定古今图书集成/明伦汇编/氏族典/第367卷 > 《廖用贤尚友录》 > 谭太初

按《广东通志》：“太初字宗元，始兴人，宋朝散大夫焕之
后。嘉靖丁酉应贡，复领乡书，连登进士。以忧归，赴选，
授工部主事，痛革积弊，不遗馀力。久之，复以忧去。起
补户部，选为户科给事中，历兵刑左右给事。奉使册
封淮藩，馈遗一无所受。秩满，擢江西按察副使，独振
风纪。时严嵩专柄，其亲党屡夺人产，太初悉丽于法。”
擢广西参政。在事二年，上疏乞解职，不待报而行。归
筑“拙逸轩”，读书其中，无复仕进意。嘉靖丙寅，召用耆
硕，起为河南右参政，连擢南京右通政、应天府尹。三
奉诏书，不敢复辞。穆宗即位，疏乞致仕，不许。晋工部
侍郎。迁户部左侍郎，总督仓场，转南京户部尚书。道
出淮阴，复引疾乞休，致仕归。